KIRJALLINEN KYSYMYS P-0504/01 esittäjä(t): Chris Davies (ELDR) neuvostolle. Ministerineuvoston avoimuus.



Virallinen lehti nro 340 E , 04/12/2001 s. 0039 - 0040



KIRJALLINEN KYSYMYS P-0504/01 esittäjä(t): Chris Davies (ELDR) neuvostolle (15. helmikuuta 2001) Aihe: Ministerineuvoston avoimuus Missä yhteydessä neuvosto on viimeksi käsitellyt ehdotuksia tehdä sen lainsäädäntötyöstä seurattavampaa ja avoimempaa, millaisia ehdotuksia tehtiin ja mikä oli keskustelujen lopputulos? Mitä puheenjohtajavaltio aikoo tehdä lisätäkseen neuvoston työskentelyn avoimuutta ja vähentääkseen lainsäädäntöehdotusten käsittelyyn neuvostossa liittyvää vaiteliaisuutta? Vastaus (10. heinäkuuta 2001) Niiden ehdotusten perusteella, jotka pääsihteeri teki yleisön neuvoston asiakirjoihin tutustumisen oikeutta koskevan päätöksen 93/731/EY täytäntöönpanoa koskevassa kolmannessa selvityksessä, neuvosto tarkasteli, voitaisiinko tietyt, erityisesti lainsäädäntömenettelyyn liittyvät neuvoston asiakirjaryhmät aina julkistaa Internetissä. Neuvostossa käydyt keskustelut johtivat 9. huhtikuuta 2001 päätöksen hyväksymiseen tiettyjen neuvoston asiakirjaryhmien julkistamisesta. Tarkoitus on siirtää Internetiin mahdollisimman monia neuvoston asiakirjoja, vaikka niitä koskevia tutustumispyyntöjä ei olisikaan esitetty. Tämän päätöksen nojalla, joka tulee voimaan 1. toukokuuta 2001, neuvoston pääsihteeristö julkistaa neuvoston Internet-sivuilla (http://ue.eu.int) seuraavat asiakirjat, mikäli niitä ei ole luokiteltu luottamuksellisiksi: - muiden kuin neuvoston tai jäsenvaltioiden laatimat asiakirjat, jotka tekijä on julkistanut, tai jotka julkistetaan tekijän suostumuksella, - eri kokoonpanoissa kokoontuvan neuvoston istuntojen esityslistaehdotukset, - kaikki neuvoston hyväksymät tekstit, jotka on tarkoitus julkaista Euroopan yhteisöjen virallisessa lehdessä. Lisäksi pääsihteeristö voi julkistaa seuraavat asiakirjat heti kun ne on jaettu, mikäli mikään neuvoston päätöksen 93/731/EY 4 artiklassa mainituista poikkeuksista ei selvästi koske niitä: komiteoiden ja työryhmien esityslistaehdotukset, ilmoitukset, mietinnöt ja kertomukset, tilannekatsaukset sekä selvitykset neuvostossa tai sen elimissä käsitellyistä asioista, jolloin yksittäisten valtuuskuntien kannat eivät saa käydä ilmi, oikeudellisen yksikön lausuntoja ja selvityksiä lukuunottamatta. Lainsäädännöllisistä asiakirjoista, ts. neuvoston työjärjestyksen 7 artiklassa tarkoitettujen säädösten tarkastelua ja antamista koskevista asiakirjoista, on julkistettava seuraavat asiakirjaryhmät: - jäsenvaltioiden tai Euroopan unionin muiden toimielinten tai elinten neuvostolle osoittamat lainsäädäntöä koskevat saatteet ja kirjetoisinnot, - Coreperin ja/tai neuvoston hyväksyttäviksi toimitetut ilmoitukset (I/A- ja A-kohdat) samoin kuin säädösehdotukset, joihin ne viittaavat, - neuvoston yhteispäätösmenettelyn aikana antamat päätökset ja sovittelukomitean hyväksymät yhteiset tekstit. Lisäksi jonkin yhteispäätösmenettelyssä annetun säädöksen tai säädöksen lopullisen hyväksymisen jälkeen pääsihteeristö julkistaa kaikki kyseiseen säädökseen liittyvät lainsäädännölliset asiakirjat, jotka on laadittu ennen päätöksen tekemistä ja joita päätöksen 93/731/EY 4 artiklan 1 kohdassa mainitut poikkeukset eivät koske, kuten ilmoitukset, selvitykset, tilanneselvitykset ja neuvoston tai sen valmistelevien elinten keskusteluista tehdyt selvitykset (yhteenvedot asian käsittelystä), oikeudellisen yksikön lausuntoja ja selvityksiä lukuunottamatta. Tulevan päätöksen nojalla jäsenvaltio voi pyytää pääsihteeristöltä, ettei se julkista jotakin kyseisen jäsenvaltion toimittamaa asiakirjaa. Tämä neuvoston uusi päätös ei ole ristiriidassa neuvoston päätöksen 93/731/EY soveltamisen kanssa eikä asiakirjojen saatavuuden yleisiä periaatteita tai rajoituksia koskevan säädöksen sisällön kanssa, joka on hyväksyttävä Euroopan yhteisön perustamissopimuksen 255 artiklan 2 kohdan mukaisesti.